CELEX: 32005D0576
Language: sk
Date: 2005-07-18 00:00:00
Title: 2005/576/: Rozhodnutie Rady z 18. júla 2005 o splnení podmienok stanovených v článku 3 Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, s ohľadom na predĺženie obdobia stanoveného v článku 9 ods. 4 protokolu 2 k európskej dohode

27.7.2005   
            
            
               SK
            
            
               Úradný vestník Európskej únie
            
            
               L 195/22
            
         
      ROZHODNUTIE RADY
   
   z 18. júla 2005
   o splnení podmienok stanovených v článku 3 Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, s ohľadom na predĺženie obdobia stanoveného v článku 9 ods. 4 protokolu 2 k európskej dohode
   (2005/576/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 87 ods. 3 písm. e),
   so zreteľom na rozhodnutie Rady z 29. júla 2002 o podpísaní a predbežnom uplatňovaní Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, s ohľadom na predĺženie obdobia stanoveného v článku 9 ods. 4 protokolu 2 k európskej dohode,
   so zreteľom na Dodatkový protokol k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, s ohľadom na predĺženie obdobia ustanoveného v článku 9 ods. 4 protokolu 2 k európskej dohode, najmä na jeho článok 3,
   so zreteľom na návrh Komisie,
   keďže:
   
               (1)
            
            
               Európska dohoda o pridružení medzi Európskymi spoločenstvami a ich členskými štátmi na jednej strane a Rumunskom na strane druhej (ďalej len „európska dohoda“) (1) nadobudla platnosť 1. februára 1995.
            
         
               (2)
            
            
               Článok 9 ods. 4 protokolu 2 k európskej dohode ustanovuje, že v priebehu prvých piatich rokov po nadobudnutí platnosti európskej dohody a odchylne od odseku 1 bodu 3 uvedeného článku môže Rumunsko výnimočne poskytnúť pre výrobky z ocele verejnú pomoc na účely reštrukturalizácie za predpokladu, že to na konci obdobia reštrukturalizácie povedie k životaschopnosti prijímajúcich podnikov za bežných trhových podmienok. Výška a intenzita tejto pomoci sú prísne obmedzené do miery nevyhnutnej na obnovenie tejto životaschopnosti a sú postupne znižované, a program reštrukturalizácie je spojený s celkovou racionalizáciou a so znižovaním celkovej výrobnej kapacity v Rumunsku.
            
         
               (3)
            
            
               Počiatočné obdobie piatich rokov skončilo 31. decembra 1997.
            
         
               (4)
            
            
               Rumunsko požiadalo v decembri 1997 o predĺženie uvedeného obdobia.
            
         
               (5)
            
            
               Je vhodné predĺžiť toto obdobie o dodatočné obdobie ôsmich rokov počnúc 1. januárom 1998 alebo až do dátumu pristúpenia Rumunska k Európskej únii, podľa toho, k čomu dôjde skôr.
            
         
               (6)
            
            
               Na tento účel podpísalo Spoločenstvo a Rumunsko 23. októbra 2002 dodatkový protokol k európskej dohode, ktorý sa od tohto dátumu predbežne uplatňuje.
            
         
               (7)
            
            
               Podľa článku 2 dodatkového protokolu je predĺženie uvedeného obdobia podmienené tým, že Rumunsko predloží Komisii program reštrukturalizácie a obchodné plány, ktoré spĺňajú požiadavky článku 9 ods. 4 protokolu 2 k európskej dohode a ktoré boli posúdené a schválené jeho Národným úradom pre štátnu pomoc (Komisia na ochranu hospodárskej súťaže).
            
         
               (8)
            
            
               V decembri 2004 Rumunsko predložilo Komisii program reštrukturalizácie a obchodné plány pre tie spoločnosti, ktoré využívali alebo využívajú štátnu podporu určenú na reštrukturalizáciu.
            
         
               (9)
            
            
               Podľa článku 3 dodatkového protokolu je predĺženie uvedeného obdobia podmienené konečným zhodnotením programu reštrukturalizácie a obchodných plánov zo strany Komisie.
            
         
               (10)
            
            
               Komisia vykonala konečné hodnotenie programu reštrukturalizácie a obchodných plánov predložených Rumunskom. Z tohto hodnotenia vyplýva, že vykonávanie programu reštrukturalizácie a obchodných plánov umožní dotknutým spoločnostiam dosiahnuť životaschopnosť za bežných trhových podmienok. Taktiež sa ukazuje, že výška štátnej pomoci na účely reštrukturalizácie, ktorá je vymedzená v plánoch, je obmedzená do miery nevyhnutnej na dosiahnutie životaschopnosti dotknutých spoločností a bude postupne znižovaná a do konca roka 2004 zastavená. Z tohto hodnotenia tiež vyplýva, že sa dosiahne celková racionalizácia a znižovanie nadmerných kapacít prijímajúcich spoločností. V zhodnotení sa preto dospelo k záveru, že program reštrukturalizácie a obchodné plány spĺňajú požiadavky článku 9 ods. 4 protokolu 2 k európskej dohode,
            
         ROZHODLA TAKTO:
   Článok 1
   Program reštrukturalizácie a obchodné plány predložené Komisii Rumunskom v súlade s článkom 2 Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, s ohľadom na predĺženie obdobia stanoveného v článku 9 ods. 4 protokolu 2 k európskej dohode, spĺňajú požiadavky článku 9 ods. 4 protokolu 2.
   Článok 2
   Týmto sa podľa článku 1 dodatkového protokolu predlžuje obdobie, počas ktorého môže Rumunsko výnimočne poskytovať pre výrobky z ocele verejnú pomoc na účely reštrukturalizácie v súlade s ustanoveniami článku 9 ods. 4 protokolu 2 o dodatočné obdobie ôsmich rokov, počnúc 1. januárom 1998 alebo do dátumu pristúpenia Rumunska k Európskej únii, podľa toho, čo nastane skôr.
   
      V Bruseli 18. júla 2005
      
         
            Za Radu
         
         
            predseda
         
         J. STRAW
         
      
   
   
      (1)  Ú. v. ES L 357, 31.12.1994, s. 2.